טוני ליאנג צ'או-וואי

לִיַאנְג צָ'אוֹ וֶואי (בסינית: 梁朝偉) הידוע בעולם המערבי בכינוי טוני ליאנג, הוא שחקן קולנוע וזמר מהונג קונג. נחשב לאחד מהשחקנים הבולטים והמצליחים ביותר בתעשיית הקולנוע של הונג קונג . בשנת 2010 נבחר ליאנג על ידי ה־CNN לאחד מ-"25 שחקני הקולנוע האסייתיים הגדולים בכל הזמנים".
ליאנג מוכר במיוחד בזכות הופעתו בסרטים "Hard Boiled" של ג'ון וו, סרטו של וונג קאר וואי (איתו עבד בעוד שישה סרטים) "מצב רוח לאהבה" עליו זכה בפרס השחקן הטוב ביותר בפסטיבל קאן, והסרט "דרך ללא מוצא" שעליו מבוסס סרטו של מרטין סקורסזה, "השתולים".

ביוגרפיה
ליאנג נולד בהונג קונג למשפחה שמוצאה מטאישאן. אופי משפחתו היה לא יציב ואופיין בוויכוחים ומריבות רבים. אביו היה מכור להימורים ועזב את המשפחה כשליאנג היה בן 8, והוא ואחותו הקטנה גודלו על ידי אמם. בריאיון בשנת 2005 ציין כי ילדותו הקשה והיותו ילד מופנם ושקט הם אלו שסללו את דרכו אל קריירת המשחק שלו, שם הוא יכול להביע את רגשותיו העמוקים ביותר ללא חשש. הקשר שלו לאמו היה קרוב מאוד, ובמהלך צילומי הסרט "גיבור" ציין כי מבחינתו אמו היא ההגדרה הראויה ביותר לגיבורה.

ליאנג עזב את בית הספר בו למד כבר בגיל 15 בעקבות קשייה הכלכליים של המשפחה, והחל לעבוד בעבודות מזדמנות. בסביבות גיל 16 פגש את השחקן סטפן צ'או (כוכב הסרט מהומה בשנחאי) שהיווה גורם מרכזי בהחלטתו של ליאנג להפוך לשחקן. בגיל 20 סיים ללמוד בקורס משחק של ה-TVB, אחת מרשתות הטלוויזיה הגדולות בהונג קונג. הוא החל לשחק במספר סדרות והפך לאחד השחקנים הצעירים הפופולריים בטלוויזיה ההונג קונגית. במהלך קריירת הטלוויזיה שלו הכיר לראשונה את בת זוגו לעתיד, השחקנית קרינה לאו, ואת השחקנית מגי צ'יאנג שלעתיד תשתף איתו פעולה ברבים מהסרטים בהם יככב. במקביל לקריירת הטלוויזיה גם כיכב בכמה סרטים שזכו להצלחה מסחרית וביקורתית, ואף זכה במספר פרסים. ליאנג עזב את רשת TVB בשנת 1989 על מנת להתמקד בקריירה הקולנועית שלו. באותה שנה יצא הסרט שהיווה את הפריצה שלו ברמה הבין לאומית, עיר של עצבות. הסרט זכה לביקורות מהללות וזכה בפרס אריה הזהב.

למרות התפקידים הטובים ששיחק, סוף שנות ה-80 ותחילת שנות התשעים היוו מעין תקופת שפל עבור ליאנג, והוא התקשה לקבל תפקידים ראשיים בסרטי קולנוע. בשנת 1990 הוא אף שקל לפרוש, אך שינה את דעתו לאחר שהבמאי וונג קאר-וואי פנה אליו בבקשה לגלם תפקיד בסרטו "Days of Being Wild". הסרט זכה להצלחה ביקורתית גדולה וכיכבו בו שחקנים רבים שנהיו דמויות מפתח בתעשיית הקולנוע של הונג קונג כמו ליאנג, מגי צ'יאנג, קרינה לאו, אנדי לאו ולסלי צ'יאנג. סרט זה היה שיתוף הפעולה הראשון שלו עם וונג קאר-וואי. באותה שנה גם שיתף פעולה לראשונה עם במאי הפעולה ג'ון וו בסרט "Bullet in the Head", ושנתיים מאוחר יותר כיכב גם בסרטו ההונג קונגי הידוע ביותר של ג'ון וו, "Hard Boiled", לצידם של צ'או יון-פאט ואנתוני וונג.

בשנת 1994 שיתף פעולה בפעם השנייה והשלישית עם וונג קאר-וואי בסרטים "צ'אנגקינג אקספרס" ו-"Ashes of Time". "צ'ונגקינג אקספרס" זכה להצלחה קופתית וביקורתית גדולה בכל רחבי העולם והיה מועמד לפרס איגוד מבקרי הקולנוע של שיקגו לסרט הזר. ליאנג זכה על הופעתו בסרט בפרס סוס הזהב (האוסקר הטייוואני) ובפרס הקולנוע של הונג קונג לשחקן הטוב ביותר.

בשנת 1995 כיכב ליאנג בסרט הווייטנאמי-צרפתי "ריקשה", שזכה בפרס אריה הזהב.

ליאנג המשיך לעבוד עם וונג קאר-וואי בסרטים "שמחים ביחד" (1997) ו"מצב רוח לאהבה" (2000). "מצב רוח לאהבה" בו כיכבה גם מגי צ'יאנג (ששיתפה עימם פעולה גם בסרט "Ashes of Time") זכה להצלחה קופתית וביקורתית אדירה ברחבי העולם וזכה בפרסים רבים, כולל פרס השחקן הטוב ביותר לליאנג בפסטיבל קאן. הסרט נחשב לסרטו הטוב ביותר של וונג קאר-וואי ולאחד הסרטים הטובים ביותר במאה העשרים ואחת. ליאנג שיתף פעולה עם וונג קאר-וואי עוד שתי פעמים, בסרטים "2046" (2004, לצידה של מגי צ'יאנג) ו"הגראנדמאסטר" (2013).

בשנת 2002 כיכב בשניים מסרטיו הידועים ביותר, "דרך ללא מוצא" לצידם של אנדי לאו ואנתוני וונג, ו-"גיבור" בבימויו של ג'אנג יי-מו ובכיכובם של ליאנג, ג'ט לי, דוני ין, מגי צ'יאנג וג'אנג דזה יי. שני הסרטים זכו להצלחה רבה, הסרט זוכה האוסקר השתולים משנת 2006 בבימויו של מרטין סקורסזה הוא למעשה רימייק של דרך ללא מוצא, כשאת תפקידו של ליאנג גילם לאונרדו דיקפריו.

בשנת 2007 כיכב בסרט "תשוקה, זהירות" בבימויו של אנג לי. הסרט זכה בפרס אריה הזהב וליאנג זכה בפרס השחקן הטוב ביותר בטקס פרסי הקולנוע האסייתי. שנה לאחר מכן הוא חזר לשתף פעולה עם ג'ון וו בסרטים "הצוק האדום" (2008) ו-"הצוק האדום 2" (2009).

בניגוד לשחקנים אחרים מהונג קונג דוגמת ג'ט לי וצ'או יון-פאט, ליאנג לא ראה עניין להשתתף בהפקות הוליוודיות במהלך רוב הקריירה שלו, משום שלטענתו יש לו הרבה יותר חופש עם הדמויות שהוא מגלם בהונג קונג, ולעומת זאת תפקידים של שחקנים אסייתיים בהוליווד הן מוגבלות יחסית. בנוסף לכך, ליאנג הודה מספר פעמים שיש לו נטייה לעבוד עם אנשים וצוותים שהוא כבר מכיר וקשה לו לצאת מאזור הנוחות ולנסות דברים חדשים. עם זאת, בשנת 2005 הוא חתם חוזה עם סוכן אמריקאי על מנת לנסות לשלבו בסרט הוליוודי. בשנת 2019 הודיע קווין פייגי כי ליאנג יגלם את דמות הנבל בסרט שאנג-צ'י ואגדת עשר הטבעות כחלק מהיקום הקולנועי של מארוול, מה שתהיה הופעתו ההוליוודית הראשונה. הסרט יצא בשנת 2021 והופעתו של ליאנג זכתה לשבחים רבים.

בשנת 2023 קיבל ליאנג את פרס אריה הזהב על מפעל חיים, וגם פרס מיוחד על תרומה לקולנוע האסייתי. באותה שנה גם זכה בפרס תרנגול הזהב (האוסקר הסיני) על הופעתו בסרט "Hidden Blade", ובכך הפך לשחקן הראשון שזוכה בכל שלושת הפרסים הגדולים של הקולנוע דובר הסינית, תרנגול הזהב (סין), סוס הזהב (טאייוואן) ופרס הקולנוע של הונג קונג.

בשנת 2025 כיכב לראשונה בסרט אירופי, בסרט הגרמני 'Silent Friend' שביימה אילדיקו אניידי. הסרט זכה בשני פרסים בפסטיבל ונציה.
 חיים אישיים 
מאז 1989 מנהל ליאנג מערכת יחסים עם השחקנית קרינה לאו. השניים הם בין זוגות הידוענים המוכרים ביותר בהונג קונג, והם נישאו ב-2008 בבהוטן בטקס גדול במיוחד. הטקס סוקר בהרחבה בתקשורת ההונג קונגית ונכחו בו ידוענים רבים כולל הבמאי וונג קאר-וואי שניהל את הטקס. ליאנג מנהל אורח חיים בודהיסטי.
 פילמוגרפיה נבחרת 
 עיר של עצבות (1989) - בתפקיד: הצלם לין וון-צ'ינג.
 Bullet In The Head (1990) - בתפקיד: בן / סיו בון.
 (Days of Being Wild (1990 - בתפקיד: מהמר.
 Hard Boiled (1992) - בתפקיד: אלן
 The Eagle Shooting Heroes (1993) - בתפקיד: דואן ז'יקסינג
 צ'אנגקינג אקספרס (1994) - בתפקיד: שוטר 663.
 Ashes of Time (1994) - בתפקיד: הואנג יאושי 
  ריקשה (1995) - בתפקיד: המשורר.
 שמחים ביחד (1997) - בתפקיד: לאי יו-פאי
 The Longest Nite (1998) - בתפקיד: סם
 פרחי שאנגחאי (1998) - בתפקיד: מאסטר וואנג
 Tokyo Raiders (2000) - בתפקיד: הסוכן לאם קוואי-יאן.
 מצב רוח לאהבה (2000) - בתפקיד: העיתונאי והסופר צ'או מו-וואן.
 אודיסיאה סינית 2002 (2002) - בתפקיד: לי יילונג.
 דרך ללא מוצא (2002) - בתפקיד: הקצין הסמוי צ'אן ווינג-יאן.
 גיבור (2002) - בתפקיד: המתנקש המכונה "חרב שבורה".
דרך ללא מוצא 3 (2003) - בתפקיד: הקצין הסמוי צ'אן ווינג-יאן.
 2046 (2004) - בתפקיד: העיתונאי והסופר צ'או מו-וואן.
 Seoul Raiders (2005) - בתפקיד: הסוכן לאם קוואי-יאן.
 וידוי על כאב (2006) - בתפקיד: לאו צ'ינג-היי.
 תשוקה, זהירות (2007) - בתפקיד: מר יי.
הצוק האדום (2008) - בתפקיד: ג'ואו יו.
הצוק האדום 2 (2009) - בתפקיד: ג'ואו יו.
 The Great Magician (2011) - בתפקיד: צ'אנג הסיאן.
The Silent War (2012) - בתפקיד: הי בינג.
גראנד מאסטר (2013) - בתפקיד: ייפ מאן.
See You Tomorrow (2016) - בתפקיד: צ'ן מו.
Monster Hunt 2 (2018) - בתפקיד: טו סיגו.
Europe Raiders (2018) - בתפקיד: הסוכן לאם קוואי-יאן.
 שאנג-צ'י ואגדת עשר הטבעות (2021) - בתפקיד: שו ונוו.
Hidden Blade (2023) - בתפקיד: מנהל המחלקה לביטחון פוליטי בשאנגחאי של ממשלת ואנג ג'ינג-ויי.
 הגולדפינגר (2023) - בתפקיד: איש העסקים המושחת הנרי צ'ינג יאט-יין.
 Silent Friend (2025) - בתפקיד: ד"ר טוני וונג.

 קישורים חיצוניים 



 הערות שוליים 

קטגוריה:ילידי 1962